گؤروندویو تک بو استایل چوخ واخت هیلمانین لوحه‌لرینده یین-یانگی مدلینی آنلادیر. چونکی چین فلسفه‌سینده‌کی یین-یانگ دوشونجه‌سی ده بو موضوع‌دا ماراق‌لی پارالل کانسئپسیالار وار. یین و یانگ بیر-بیری‌نین ساده‌جه عکسی و یا دوشمنی دئییل. قارانلیغین ایچینده ایشیق، ایشیغین ایچینده قارانلیق المنتی‌نین اولدوغونو یاخود سیموولونو گؤستریر. بو دوشونجه هر نه‌یین دیگر طرفی اولدوغونو حتّی بیر-بیرینی تمام‌لادیغینی اورتایا چیخاریر. یانلیش اولماسا بلکه ایکی طرفین عینی اولدوغو پارچاسی ساییلیر. هیلمانین اثرلرینده ده قارا و آغ، قادین و کیشی، ایشیق و قارانلیق، حیات و اؤلوم، ماده و روح کیمی اوزلشمه‌لر مشاهده اولونور. خصوصی‌له «The Swan» اثرینده، قارا و آغ فورمالارین قارشی‌لاشدیریلماسی بو باخیمدان ماراق‌لی گؤرونور. لاکین بورادا علمی اوسلوبدا بو بیرلشمه‌لره احتیاط‌لا باخماق لازیم‌دیر. هیلما اثرلری‌نین بیرباشا یین-یانگ فلسفه‌سیندن یاراندیغینی سؤیله‌مک اوچون الیمیزده اساس یوخدور. بوراداکی علاقه تاریخی تاثیردن چوخ، فلسفی و سیموولیک مقایسه‌دیر. بورداکی قارانلیق‌لار حیاتین چتین‌لیک‌لریندن چوخ روحی کمپلکس‌لره اشاره ائدیر. آنجاق بورادا، بو دونیانی بیزه بدیعی تانیتدیران بؤیوک عالیمی «یونگ» نظره گلیر. یونگ'ون پیسخولوژی نظریّه‌سی ایله بو موضوع‌یا یاناشماق، هیلمانین داخیلی سیاحتینی ایضاح ائتمک اوچون باشقا امکان یارادیر. یونگا گؤره، انسانین پیسیکاسی-روانی یالنیز شعوردان عبارت دئییل. انسان شعورون آرخاسیندا، شعورآلتی و سیموولیک قات‌لاردا موجوددور. هیلمانین سیموول‌لارا و گؤرونمه‌ین عالمه ماراغی، بو باخیمدان اونون داخیلی آختاریشی‌نین ایفاده‌سی کیمی اوخونا بیلر. یونگون ایندیویدواسیا-فردی‌لشمه آنلاییشینی ساده شکیلده انسانین «جمعیّت مندن نه ایسته‌ییر؟» سوالیندان «من اصلینده کیمم؟» سوالینا کئچمه‌سینی ایضاح ائتمک اولار. یونگون فردی‌لشمه آنلاییشی بیر طرفدن هیلمانین صنعت یولوندا تدریجاً اؤز داخیلی دونیاسینی کشف ائتمه‌سی دیگر طرفدن بیر واسیطه‌ کیمی چکدییی دونیانی و حقیقی دونیانی آراسینداکی فرقی بیلیر و بو فرقی اؤزونه‌مخصوص رسّام‌لیق صنعت دیلی ایله لوحه‌لرده گؤستریر. بوراداجا بیر سیاحت ایزلری گؤرونور، لاکین دونیَوی سیاحت کیمی دئییل، او داخیلی انسان دونیاسی‌نین سیاحتی کیمی‌دیر. بوردا یونگو میفولوژیایا باغلایان کئمپبئل‌لین و اونون مدلینی‌ یازی-سِناری عالمینه آپاران ووقلئرین آدلاری میدانا گلیر. کئمپبئل‌لین «قهرمان سیاحتی» مدلی و ووق‌لئرین بو مدلی سناری شکلیده اولدوغونو مقایسه ائتدیکده داها ماراق‌لی بیر نتیجه چیخارماق اولور. کلاسیک میفولوژی‌ده، قهرمان عادی دونیادان چیخیر، چاغیریشی قبول ائدیر، سیناق‌لاردان کئچیر، دوشمن‌له قارشیلاشیر، یئنی بیلیک الده ائدیر و گئری قاییدیر. هیلمانین سیاحتی بئله دئییل. او، خاریجی دونیادان تئوسوفی-حکمت الهی ایله باغلانیب. بو عالم‌دن گلدییی تصورلری لوحه‌لره چکیر. یعنی استقامت خاریجی دونیادان داخلی دونیایا دوغرو مناسیبت یارادیر. او، دونیانی فتح ائتمک اوچون یولا چیخمیر. او، گیزلی دونیانی دوشونمک اوچون داخیلی بیر سیاحته کئچیر. بوراداجا قیلینجی فیرچالا، خاریجی دوشمن‌ین یئرین گؤرونمز و گیزلین‌لیق‌ حکمت، فتح‌ین یئرین یارادیجی‌لیق‌له عینی‌لشدیرمک اولار. بو سبب‌دن هیلمانی قدیم‌کی واریانت‌دا «فتح ائدن قهرمان»دان چوخ «گؤرن و یارادان قهرمان» کیمی نظرده توتماق اولار. اونون قهرمان‌لیغی باشقا انسان‌لاری مغلوب ائتمک دئییل، انسان‌لارین هله گؤره بیلمه‌دییی بیر شئیی گؤرمک و اونو ایفاده ائده بیله‌جک یئنی دیل یاراتماق‌دا آشکارا چیخیر. کلاسیک قهرمان دونیایا آیاق آچیر، دوشونوب-دانیشیر، غالب گلیر و نهایت گئری قاییدیر. هیلما داخلی دونیایا اطرافلی کئچیر، آختاریر اونو سیموول‌لاشدیریب یارادیر، یئنی صنعت دیلی قورور. آنجاق اونو و اثرلرینی درک ائدن یوخدور. اثرلری گله‌جه‌یه بوراخیر. ووقلئرین مدلینده قهرمان سیاحتین سونوندا الده ائتدییی «اکسیر»له جمعیّته قاییدیر. هیلمانین وضعیّتینده همین اکسیر اونون اثرلرینده‌دیر. لاکین اونون قاییدیشی درحال باش وئرمیر. او، اؤز دؤرونده تام باشا دوشولمور و اثرلری‌نین اهمیّتی داها سونراکی دؤرلرده یئنی‌دن قیمت‌لندیریلیر. گؤروندویو تک، اونون قهرمان‌لیق سیاحتی‌نین سون مرحله‌سی حیاتیندان سونرا تامام‌لانیر. یاراتماق، آنلاماق زامانین کئچمه‌سی و یئنیدن کشف اولونماق اونون حکایه‌سینده بیر-بیرینه باغلانیر. سهراب سپهری، یین-یانگ و هیلما فیلمی عینی شئیدن دانیشمیرلار و اونلاری بیرباشا عینی فلسفه‌نین نماینده‌لری حساب ائتمک اولماز. لاکین اونلارین آراسیندا گوجلو بیر مقایسه یاراتماغی قیده آلماق اولار.