#فیلم_تانیتیمی فیلم آدی: Human, Space, Time and Human تورکجه آدی: انسان، مکان، زامان و انسان فارسجا آدی: انسان، فضا، زمان و انسان رئژیسور و سئناریو: کیم کی دوک چیخیش ایلی: ۲۰۱۸ تانیتیم یازان: #احمد_یوسفی #ادبیات_ائوى @AdabiyatEviانگلیسجه فیلمین آدی «Human, Space, Time And Human» فارسجادا «انسان، فضا، زمان و انسان» ترجمه اولونوب. بیز ده آذربایجان تورکجه‌سینده «انسان، مکان، زامان و انسان» آدین اویغون گؤردوک. بو اثر کیم کی-دوکون سناریس و رئژیسورلوغو ایله ۲۰۱۸-جی ایلده جنوبی کره سینماسیندان دونیا کینوماتوگرافیک عالمینه یاییلمیشدی. فیلم ۱۰ نمره‌دن ۵/۸ نمره‌نی IMDB سایتیندان قازانمیشدیر. دئمه‌لی بو نمره اثرین اینجه مقامی‌نین سجیّه‌سینه لاییق گؤرونمور.اثر، انسانلیغین اِتیکا و میستیک کولت‌لرینی حتّی ایره‌لی گئتدیییمیزده مزلو نظریّه‌سینی ده اطراف‌لی گؤزدن کئچیریر.فیلمین باشلانغیجی بیر دؤیوش گمی‌سی‌نین اوستونده کئچیر. حادثه‌لر بیر هفته‌‌لیک سیاحته چیخان انسان‌لارین آراسیندا گئدیر. سیاحت‌ده مختلف مدنی و سوسیال کیملیک‌لره عاید اولان انسانلار واردیرلار؛ اورتا یاشلی اکستریمیست سیاسی فعالیّتی اولان حتّی پرزیدنت‌لییه آدایلانان سناتور اوغلو ایله بیرلیکده، وورغون گنج قیز آداقلیسی‌له بیرگه، ایکی ژاپونیالی، اوچ فاحشه، آزغین بیر جانی طرفیندن اداره اولونان گانگستر دسته‌سی و سیرلی-سئحیرلی، لال قوجا اونلاری بیر آلای کیمی گؤرونتویه چیخیرلار. اثرده رئژیسور، مختلف یوللار ایله عدالت‌سیزلییی هم ده آلوقیزمی اعلا شکیلده ایفاده ائدیب‌دیر. سناتور بیر ائقوییست اولاراق بو سیاحت‌ده یاخشی خؤرک یاخود  کیفیّت‌لی حیاتی الده ائتمک اوچون چوخلو جنایت‌لر تشبوث ائدیر. سناریست بو کیمی کاراکترلری یازی‌یا آلینماسی و رئژیسورون گؤستردییی انسانین اجتماعی قورولوشوندان بیر نمونه‌ ساییلیر.حالبوکی عدالت‌سیزلیک دومینو کیمی سوسیال جمعیّت ایچینده چوخلو سارسینتی‌لار یارادا بیلدییی اوچون بو گمی‌نین قوناغی گنج قیزلا یاناشی اوغلانین اعتراض ائتمه‌سینه سبب اولور. بو اعتراض‌ دا اونلارین حیات‌لارینی بیر تراژدی‌‌یه گتیریب چیخاریر. گنج قیزین آدی اثرده «حوا» اولاراق بیزیم مفکوره‌میزده، حتّی؛ ادبیات، اجتماعی، تاریخ و یا دینی حادثه‌لرله بیرلیکده اؤزونه‌مخصوص صفحه آچیر.بو کیمی عدالت‌سیزلیک‌لر گمی‌ده اولان انسان‌لارین آراسیندا؛ سارسینتی، چاخناشما، سرت چارپیشما و قیرغین‌لیغا سبب اولور. گئجه کئچیر، سحر نوبتی اولاندا قالان انسان‌لار گمینی سمادا آسیلی وضعیّت‌ده گؤروب سَکسه‌نیرلر. اثرین سونونا قدر گمی گؤیده گئدیر. انسانی اینتریقالار، عدالیک‌سیزلری یارادیرلار. لاکین عدالت‌ین تضییغی‌، انسانین حیاتین محو ائده بیلر. آیری طرفدن‌سه بو مسئله‌یه باخاندا، داروین‌نین تکامل نظریّه‌سی ایله تصادف ائدیریک. گوج، خؤرک و سایره وارسا، حیات دا وار دئیه او آن انسان؛ داها بوندان اوّلکی کیمی تطبیق ائتمه‌ییر. آنجاق او، اؤتکم‌لیک گؤزلویو ایله حیاتا باخیر. ایندیسه او، اتیکا و یا اجتماعی حیاتین آراسیندا هانسی‌سین سئچمه‌لیدیر؟تایوانداکی ملّی کائوسیونگ نورمال یونیورسیتئتی‌نین دیل کافئدراسی‌نین دیرئکتورو، «جیدا تسوی یو لی» بیر تنقیدینده بو سوالی تقدیم ائدیر: «بو فیلم فوندامنتال و فلسفی اولاراق انسانین مفکوره‌سینده بیر سوال قالدیریر: دونیادا انسانلارین حیاتی باشا چاتاندا، او یاشاماغین معناسینی یئتیشجک‌می؟»من بو اثره باخاندان سونرا بئنیمین دامارلاریندا هله لذّتیندن دویمایان کتابدان بیر پارچا یادیما دوشدو. آرتور سی کلارک، «انسان و فضا» کتابیندا بئله یازیر: «بیر عصر کئچمه‌دن؛ قاپالی و انتظام‌لی گوتیک عصرینده اولان کوسموسه باغلی ایناملارلا باخاراق، حتّی اونون اوچ قات‌لی اینانج‌لاری؛ جنّت، یئر و جهنّمین قورولوشو بیله اونودولوردو. بلکه ده اونون سون قالیق‌لارین میلتونون "ایتیرمیش جنّت (۱۹۶۷)" اثریندن تاپا بیلیریک. او، اثرده میلتون یئنی آسترونومیادان و رئال دونیانین گئنیش مقیاسیندان یاخشی خبردارلیک ائتدییینی آیدین گؤرمک اولور. بوندان اوّل ده شکسپیر "اولدوزلارین اود اولدوغونا شبهه/گونشین حرکت ائتدییینه شبهه" مصراع‌لاریندا حرکت‌سیز یئر و فیرلانان سما ایدئیالارینی آلقیشلامیشدی. انگلیس دیلی‌نین بو ایکی اوستادی آراسیندا مزوپوتامیا آداسی کیمی یئر وار، بیز اونو کوپرنیک انقلابی حسابیندا آدلاندیرمیشیق». زمان، مکان و انسانین حیاتی ابدی‌ دئییل، بلکه تانری‌ اؤلومونه باخمایاراق بوتون کوسموس ابدی‌دیر. شکسپیر دئییلدییی کیمی:«کائنات بؤیوک بیر صحنه‌دیر و بوتون کیشی‌لر و قادین‌لار ساده‌جه رول‌لارین اویناییرلار. هر بیری‌نین اؤزونه‌مخصوص گیریشی-چیخیشی واردیر.».اساس فیلمین مضومونونا کئچنده، اثرده نیچه‌نین دئدیک‌لری‌نین ایزلرینی گؤرمک مومکوندور: «تانری اؤلوب. تانری اؤلو اولاراق قالاجاق. یقین بیز اونو اؤلدوردوک. آنجاق اؤزوموزو نئجه تسلّی ائده‌جه‌ییک؟ بوتون جنایت‌کارلارین، جنایت‌لری کیمی؟ دونیا ایندییه قدر اؤزونه گؤردویو ان مقدس و ان گوجلو شئی، قیلینج‌لارینین اوستونه سپه‌لنمیش قانلار اولدو». اثرده سیرلی کیشی اؤزونو اؤلدورنده منیم کونسپسیامدا اونون بو ایفاده‌سینی خاطیرلادیم.