#فیلم_تانیتیمی فیلم آدی: İn the Mood for love (سئوگی احوالاتی) یازیچی: #احمد_یوسفی #ادبیات_ائوى @AdabiyatEvi«سئوگی احوالاتی» (In the Mood for Love) فیلمی حاققیندا: انگلیسجه «In the Mood for Love» تورکیه‌ده «aşk zamanı» و فارسجادا «در حال و هوای عشق» آدی ایله تانینیر. آذربایجان تورکجه‌سینده «سئوگی احوالاتی» آدی معنا باخیمیندان داها مقصده‌ اویغون حساب ائدیله بیلر.چین دیلینده آدی (花樣年華) آدین حرفی معناسی تام اولاراق «چیچک‌لنمه دؤرو»، «چیچک‌لنن ایل‌لر» و یا «چیچک‌لی چاغ» کیمی معنالاری ایفاده ائدیر.اثر ۲۰۰۰-جی ایل‌ده مشهور هنک کنگ‌لو رئژیسور، پرودوسئر و سناریست وونق کار-وای طرفیندن اکران‌لاشدیریلمیشدیر. اثر رومانتیک درام ژانرینا عائیددیر و هنک کنگ-فرانسه بیرگه استحصالی‌دیر.وونق کار-وای ۱۹۵۸-جی ایلده هنگ‌کنگ‌دا آنادان اولموشدور. او، دونیا کینوسوندا اؤزونه‌ مخصوص ویزوآل دیلی، ائموسیونال اوسلوبو و فرق‌لی رئژیسورلوق مِتودو ایله تانینیر. اونون فیلم‌لرینده باش قهرمان عادتاً تنهالیق، ناتمام‌لیق، مرکّب سئوگی مناسبت‌لری و درین ائموسیونال کونفلیکت‌لری یاشاییرلار. محض بو خصوصیّات‌لار «وونق کار-وای»ی دونیا کینوسونون اَن فرق‌لی مؤلّف رئژیسورلاریندان بیرینه چئویرمیشدیر.اثر ۲۰ مایین ۲۰۰۰-جی ایلده کن فیلم فستیوالیندا پرئمیئراسیندان سونرا، تنقیدچی‌لرین بؤیوک رغبتینی قازانمیشدیر. بوندان علاوه، رئژیسورون «Days of Wild» (۱۹۹٠) و «2046» (۲٠٠۴) فیلم‌لری ایله بیرلیکده غیر-رسمی تریلوگیاسی ایکینجی حصّه حساب اولونور. خصوصی‌له 2046 فیلمینده بو حکایه‌نین خرونولوژی دوامی تقدیم ائدیلیر.فیلمین، ائموسیونال تأثیرینی گوجلندیرن اساس عامل‌لردن بیری ده موسیقی‌سی‌دیر. ان مشهور موسیقی‌لردن بیری ژاپن بسته‌کاری شیقئرو اومئبایاشی طرفیندن بسته‌لنمیشدیر.۱۹ فئورال ۱۹۵۱-جی ایلده ژاپونون فوکو قوبئرنیاسی‌نین کیتاکیوشو شهرینده آنادان اولموشدور. موسیقی‌چی‌لیک فعالیّتینه راک قروپوندا باس گیتاراچی‌ کیمی باشلامیشدیر. قروپ داغیلاندان سونرا فیلم موسیقی‌لرینه اوز توتموشدور. اومئبایاشی ۳۰-دان چوخ ژاپن و چین فیلمینه موسیقی یازیب و خصوصی‌له بو فیلمین مشهور ملودیاسی ایله دونیا شهرتی قازانمیشدیر.فیلمده یاددا قالان استئتیک صحنه‌لردن بیرینده یاغیش‌لی گئجه‌ده کیشی قادینا بئله دئییر: «دوشونوردوم، بیز اونلار کیمی اولمایاجاغیق. آما تاسف ایله، یانیلمیشام.»فیلم رومانتیک درام کیمی تصنیف ائدیلسه ده، اصلینده داها چوخ سکوت، حسرت، خاطیره و دئییلمه‌میش حسّ‌لر حاققیندا چکیلمیش ویزوآل ائلئگییانی خاطیرلادیر.درام منزل‌لر، ائنسیز دهلیزلر، ساکت کوچه‌لر و کیچیک کافه‌لر قهرمان‌لارین سوسیال و معنوی سیخیلمیش‌لیغینی سیمووولیزه ائدیر. فیلمین ریتمی-تئمپی اولدوقجا یاواشدیر. بونا گؤره ده بعضی تاماشاچی‌لار اونو غیر-عادی حساب ائده بیلرلر. لاکین پرسوناژلارین باخیش‌لاری، اّل حرکت‌لری و اوزون سکوت‌لاری، فیلمی عادی حادثه‌لردن داها چوخ ائستئتیک و پوئتیک تجربه‌یه چئویریر.ماراق‌لی فاکت‌لار: فیلم «هنک کنگ‌»دا تخمیناً ۸ میلیون آمریکا دلاری، دونیا اوزره ایسه ۱۳ میلیون آمریکا دلاریندان چوخ گلیر اَلده ائتمیشدیر. رئژیسور فیلمین انگلیسجه آدینی مغنّی «بریان فئرری‌»نین «I'm in the Mood for Love» ماهنی‌سیندان ایلهام آلاراق سئچمیشدیر. فیلمین ایلکین آدی «Secrets» (سیرلار) اولموشدور. بعضی تدقیقاتچی‌لارا گؤره، فیلمین ایدئیاسی ژاپن ادبیّاتینداکی قیسا حکایه‌لرین بیریندن تأثیرلنمیشدیر. همین حکایه، عینی بینادا یاشایان ایکی انسانین بیر-بیری ایله دئمک اولار کی، دانیشمادان یاشاییب و حادثه‌لرین فاجعه‌وی سونلوق‌لا بیتمه‌سیندن عبارت اولموشدور. سو لی-چژئن (ماگگیئ چئونگ) اوبرازی فیلم بویو چین مدنیّتینه مخصوص فرق‌لی قیپااو(qipao) گئییمینده گؤرونور. بو گئییم‌لر فیلمین ائستئتیک دَیَرینی داها دا آرتیریر. فیلم ۲۰۰۰-جی ایل «کن» فیلم فستیوالیندا «قیزیل پالما (نخل) بوداغی» مکافاتینا آدایلانمیشدیر. تونی لئونق (چوو مو-وان) اوبرازی همین فستیوالدا «اَن یاخشی کیشی آکتیور» مکافاتینی قازانمیشدیر.فیلم آسیا کینوسونون شاه اثرلریندن بیری حساب اولونور. ۲۰۱۶-جی ایلده BBC-نین کئچیردییی سورغودا دونیانین مختلف اؤلکه‌لریندن ۱۷۷ کینو تنقیدچی‌سی بو فیلمی ۲۱-جی عصرین اَن یاخشی فیلم‌لری سیاهه‌سینده ایکینجی یئره لاییق گؤرموشدولر.قید:روتتئن توماتوئس (Rotten Tomatoes) «چؤروک پومیدورلار» ABŞ-ده فعّالیّت گؤسترن فیلم و تلویزیا سئریال‌لاری حاققیندا پئشه‌کار تدقیقاتچی‌لارین رأی‌لرینی توپلایان مشهور قیمت‌لندیرمه پلاتفورماسیدیر.#احمد_یوسفی#ادبیات_ائوى @AdabiyatEvi