رسّام آرتیق گؤزلری ایله گؤردویونو دئییل، یادداشیندا و داخیلینده داشیدیغی اوبراز گؤرور. بئله‌لیک‌له، فیزیکی گؤزون اهمیّتی آزالیر، داخیلی گؤرمه‌نین اهمیّتی آرتیر. بو قدیم موتیو معاصر کینودا دا دوام ائدیر. گیگا آگلادزئنین «The Other Me» فیلمینده ایراک‌لی‌نین گؤرمه قابلیّتی تدریجا ضعیف‌له‌ییر. لاکین فیزیکی گؤرمه آزالدیق‌جا اونون داخیلی دونیاسیندا باشقا بیر گؤرمه فورماسی میدانا چیخیر. ایراک‌لی اوّلجه دونیه‌وی گؤزلری ایله گؤرور. سونرا گؤردویو دونیا دَییشمه‌یه باشلاییر و او، اؤزونون اوّل‌لر قبول ائتمه‌دییی طرفی ایله-نینو اوبرازی ایله قارشیلاشیر. بئله‌لیک‌له، فیلم گؤز آنلاییشینی ساده‌جه آناتومیک اورقان اولماقدان چیخاریب پیسخولوژی و فلسفی سیموولا چئویریر. ایراک‌لی‌نین اساس پروبلئمی یالنیز گؤرمه قابلیّتینی ایتیرمه‌سی دئییل. داها درین پروبلئم اونون اؤزونو گؤره بیلمه‌سی‌دیر. نینو بو باخیمدان فیلمین ان مهم سیموول‌لاریندان بیری‌دیر. اونو ساده‌جه باشقا بیر قدیم کیمی قبول ائتسک، فیلمین فلسفی طرفی‌نین  بؤیوک حیصّه‌سینی ایتیرمیش اولاریق. نینو ایراک‌لی‌نین اؤزونده یادلاشدیردیغی و قبول ائتمک ایسته‌مه‌دییی طرفین تجسّومو کیمی اوخونا بیلر. بورادا کارل یونگون «کؤلگه» آنلاییشی ایله ده علاقه یارانیر. انسان اؤزونده قبول ائتمک ایسته‌مه‌دییی خصوصیّات‌لاری شعوردان اوزاق‌لاشدیریر. لاکین همین خصوصیّات‌لار تامامیله یوخ اولمور. اونلار انسانین پیسیخیکاسیندا-روانیندا قالیر و بعضا اونا یاد بیر وارلیق کیمی گؤرونور. بو باخیمدان ایراک‌لی‌نین نینو ایله قارشیلاشماسی اصلینده انسانین اؤزونده یادلاشدیردیغی حیصّه ایله قارشیلاشماسیدیر. بورادا قدیم «جاناوارلا قارشیلاشما» موتیوی ده دَییشیر. قدیم قهرمان‌لیق میف‌لرینده قهرمان لابیرنته داخیل اولور و اورادا جاناوارلا قارشیلاشیر. مینوتاور(Minotavr) بونون ان مشهور نمونه‌لریندن بیری‌دیر. تئسوس(Theseus) لابیرنته گیریر، مینوتاوری اؤلدورور و لابیرنت‌دن چیخیر. کلاسیک قهرمان‌لیق مدلینه مقصد جاناواری محو ائتمک‌دیر. «آیری مندن»-ایسه بو مدلی دَییشدیریر. ایراک‌لی‌نین «جاناواری» خاریجده دئییل، اونون اؤز داخیلینده‌دیر. بونا گؤره بورادا اساس مسئله جاناواری اؤلدورمک دئییل، اونون کیم اولدوغونو آنلاماقدیر. بو، قهرمان‌لیق آنلاییشیندا مهم دَییشیک‌لیک‌دیر. قدیم قهرمان دَییشمه‌نی محو ائدیر. معاصر دنسان ایسه بعضا اؤزونون پارچالانمیش طرف‌لری ایله قارشیلاشمالی و دونلاری آنلاماغا چالیشمالیدیر. بئله‌لیک‌له، ائدیپ، «منیم آدیم قیرمیزی» و «آیری مندن» آراسیندا ماراق‌لی بیر خطّ/زولاق چکیلیر. ائدیپ‌ده فیزیکی گؤزلر آچیق‌دیر، اما انسان اؤز حقیقتینی گؤره بیلمیر. حقیقت درک ائدیلدیکدن سونرا ایسه فیزیکی گؤرمه ایتیریلیر. پاموکون رومانیندا مسئله رسّام گؤزوندن داها درینه گئدیر. بورادا اساس سوال انسانین نه گؤردویو و دونیانی هانسی باخیشلا تصویر ائتدییی ایله باغلی‌دیر. فردی گؤز ایله عنعنه‌نین متافیزیک باخیشین گؤزو آراسیندا قارشیدورما یارانیر.«آیری مندن» فیلمینده ایسه فیزیکی گؤرمه تدریجا ایتیر، اما انسانین اؤز داخیلی دونیاسینا باخیشی آرتیر. ایراک‌لی اؤزونده گیزلتدییی «دیگر من»له قارشیلاشیر. بو اوچ اثرین هامیسیندا کورلوق ساده‌جه فیزیکی حادثه دئییل. بو اوچ اثرین هامیسیندا کورلوق ساده‌جه فیزیکی حادثه دئییل. او، ادراکین دییشمه‌سی دئمکدیر. بورادا چوخ مهم بیر فرق اورتایا چیخیر: باخماق و گؤرمک عینی شئی دئییل. انسان باشقا بیر انسانین اوزونه باخا بیلر، اما اونون آغریسی گؤرمه‌یه بیلر. ائدیپ دونیایا باخا بیلر، اما اؤز حقیقتینی گؤره بیلمز. رسّام گؤزلری ایله رنگ‌لری گؤره بیلر، اما گؤردویونون آرخاسینداکی ائستئتیک و فلسفی معنانی آنلامایا بیلر. ایراک‌لی ایسه اؤز حیاتینا باخا بیلر، اما اؤزونون داخیلینده‌کی «دیگر من»ی گؤره بیلمز. دئمه‌لی، گؤرمه یالنیز فیزیولوژی مسئله دئییل. او، هم ده ائپیستئمولوژی-معرفت‌شناختی، یعنی «من بیلدیییم شئیی نئجه بیلیرم؟» سوالی ایله باغلیدیرـ بو باخیمدان «The Other Me» قدیم موتیوی معاصر پیسخولوژی دیله چئویریر. لاکین فیلمین معیّن محدودیّتی ده واردیر. سیموول‌لار-گوز، کورلوق، مئشه، نینو، یادداش و «دیگرمن»-چوخ آیدین شکیلده تقدیم اولونور. بعضی مقام‌لاردا فیلم تاماشاجی‌یا سوال وئرمک عوضینه جوابی اؤزو گؤستریر. داها رادیکال یاناشمادا ایسه انسانین تاپدیغی سوال آلتیندا قویولا بیلردی. چونکی انسانین داخیلی دونیاسیدا ایل‌لوزیالار-خیال‌لار یارادا بیلر. بئله یاناشما فیلمی داها اگزیستانسیالیست و پست‌مدرن استقامت‌ده آپارادی. بوتون بو نمونه‌لره بیرلیک‌ده باخاندا گؤروروک کی، کورلوق مدنیّت تاریخینده یالنیز گؤرمه‌نین ایتیریلمه‌سی دئمک دئییل. بعضا ظاهری دونیانین ایتیریلمه‌سی داخیلی دونیانبن آچیلماسینا سبب اولور. ائدیپ حقیقتی درک ائتدیکدن سونرا کور اولور.